Poročilo o delu za leto 2017

SEKCIJA ZA GOSTINSTVO IN TURIZEM

Zakonodaja

Sekcija je sodelovala pri pripravi sprememb Pravilnika o minimalnih tehničnih pogojih in obsegu storitev za opravljanje gostinske dejavnosti, kjer je po večih sestankih dosegla več poenostavitev. Tako so bile v pravilniku črtane nekatere nesmiselne določbe. Hkrati so za hotele zmanjšali zahteve za nastanitvene obrate, ki so prilagojene zahtevam evropskega kategorizacijskega sistema Hotelstars. Ena najpomembnejših dosežkov je črtanje določila, kjer je bilo določeno, da mora biti na vsakih deset zaposlenih v eni izmeni v kuhinji oziroma prostoru za pripravo jedi, ena prha kar bo zagotovo prihranilo veliko stroškov pri manjših obratih. Med drugim po novem ni več zahtevanih m2 površine na vsak, gostilniški/ restavracijski sedež ter več drugih poenostavitev.

Sekcija je na odbor za zdravje posredovala amandmaje na Zakon o omejevanju uporabe tobačnih in povezanih izdelkov in ostro nasprotovala predvidenim spremembam in novim visokim kaznim, ki so po novem tudi za dvakrat višje ter nasprotovala nadzoru z mladoletnimi osebami. Žal pripomb poslanci niso upoštevali.

Sekcija je v začetku leta posredovala pripombe na Zakon o spodbujanju razvoja turizma, ki je bil v javni obravnavi ter na predlog članov, ki se ukvarjajo z dejavnostjo turističnih agencij ostro nasprotovala drastičnemu zmanjšanju pogojev za organizacijo in prodajo turističnih aranžmajev ter nasprotovala deregulaciji na področju turističnega vodenja.

Sekcija je ostro nasprotovala novemu predlogu zakona o spremembah in dopolnitvah zakona o omejevanju porabe alkohola. Predlog zakona je kljub negativnemu mnenju Vlade RS, potrdil Odbor za zdravje DZ in ga poslal v potrditev v DZ. Žal niso upoštevali pripomb sekcije, ki smo jih poslali članom Odbora za zdravje. Mnenje sekcije je, da je bil predlog zakona diskriminatoren do gostincev, saj podeljuje dovoljenja za prodajo alkoholnih pijač le organizatorjem javnih športnih prireditev in hkrati uvaja dovoljenja za prodajajo alkohola za vse ostale javne prireditve, kar pomeni dodatne stroške in nepotrebno administracijo, ki jo do sedja ni bilo. Sekcija je pripravila sporočilo za javnost z naslovom »Predlog zakona o omejevanju porabe alkohola nov udarec za gostince in organizatorje javnih prireditev«, ki je bilo poslano vem medijem. Kljub res veliko aktivnostim sekcije je bil zakon v DZ sprejet.

Sekcija je pozdravila spremembe glede poročanja o gostih in novem registru nastanitvenih obratov pri AJPES, s katerim se zmanjšuje administracija in poenostavlja prijavo gostov preko spletne aplikacije e-turizem. O teh novostih je obveščala člane po e-pošti.

Predstavniki sekcije so se sestali s predstavniki FURS ter ponovno izpostavili, da je potrebno zmanjšanje administrativnih obveznosti zaradi uvedbe davčnih blagajn. Predlagali so, da bi morali vsi, ki poslujejo zgledno in uporabljajo davčne blagajne imeti tudi nekatere ugodnosti s katerimi bi razbremenili gostince tako finančno, kot administrativno. Opozorili so na nedopustne izjeme društev pri uporabi davčnih blagajn za opravljanje gostinske dejavnosti, ki veljajo zaradi zadnjih sprememb zakonodaje. Ker nekatera društva pri opravljanju gostinske dejavnosti,  pod določenimi pogoji ne potrebujejo izdajati računov, pomeni to nelojalno konkurenco. Ta problem bo še večji zaradi novega zakona o omejevanju uporabe alkoholnih izdelkov, ki prodajo alkoholnih pijač na športnih prireditvah ekskluzivno dovoljuje le organizatorjem prireditev, kar je po mnenju sekcije nedopustno. Izpostavili so tudi problematiko glede napitnin in sistematičnega nadzora avtomatov za prodajo izdelkov in pijač,  ki so še vedno izjeme pri izdaji računov in uporabi davčnih blagajn. Sekcija zato zahteva, da se celovito uredi področje napitnin in se nikakor ne strinja s pojasnilom FURS, da je napitnina obdavčljiv prihodek poslovnega subjekta ali fizične osebe, prejemnika napitnine. Dejstvo je, da je napitnina dana konkretni osebi in ne predstavlja plačila za opravljeno storitev. Zaradi običaja dajanja napitnin v gostinstvu in drugih storitvenih dejavnostih je potrebno tovrstno problematiko celovito urediti.

Predstavniki sekcije so na UVHVVR ponovno izpostavili problem neživljenjskega nadzora in motenja delovnega procesa ter iskali rešitve za zmanjšanje administrativnih ovir, ki bi bile lahko uresničene s pripravo novih smernic. Predstavnike UVHVVR pa je ponovno opozorila tudi na problem motenja delovnega procesa ob nadzoru v času, ko imajo gostinci največ gostov.

Zavzemala se je za rešitev problema plačevanja nadomestil za avtorske pravice za javno predvajanje glasbe ter s strokovnimi službami sodelovala na skupnih sestankih s predstavniki SAZAS, ZAMP in IPF.

Sekcija je vseskozi opozarjala na pomanjkanje ustrezno usposobljenega kadra v gostinstvu ter zahtevala, da MDDSZ v  Odredbo o določitvi poklicev, v katerih zaposlitev tujca ni vezana na trg dela umesti gostinske poklice -  kuhar, natakar, receptor in sobarica. Sekcija je opozarjala tudi, da naj Javni štipendijski, razvojni, invalidski in preživninski sklad Republike Slovenije uvrsti gostinske poklice na seznam v razpis za dodelitev deficitarnih štipendij ob pripravi novega razpisa. Sekcija je za ta namen pozvala člane, da prijavljajo potrebe po gostinskih kadrih na zavod RS za zaposlovanje, saj razpis pripravijo tudi na podlagi prijavljenih potreb.

Sekcija je sodelovala s pristojnimi ministrstvi in drugimi republiškimi inštitucijami na področju gostinstva in turizma (MGRT, Direktorat za turizem in internacionalizacijo na MGRT, SPIRIT, Turistično gostinska zbornica pri GZS, Turistična zveza Slovenije in druge), kjer so med drugim razpravljali o že navedenih problematiki ter drugih aktualnih temah – prenovi kategorizacijskega sistema, pripravi nove Strategije trajnostne rasti slovenskega turizma 2017-2021, predlogu zakona o spodbujanju razvoja turizma, ...

Izobraževanje

Sekcija je spremljala redno izobraževanje za gostinske poklice in mojstrske izpite za naziv kuharski mojster/mojstrica in mojster/mojstrica strežbe. Sodelovala s Centrom za poklicno izobraževanje pri pripravi in prenovi poklicnih standardov s področja gostinstva.

Predstavniki sekcije so se udeležili posveta »Vlaganje v kadre – pot do uspeha v gostinstvu in turizmu«, ki so ga v okviru MOS pripravili na Direktoratu za turizem pri MGRT.

Sekcija je meseca novembra v Grand Hotelu Bernardin organizirala že 10. Strokovno srečanje gostincev, ki je bilo zelo odmevno. Srečanja se je udeležilo več kot 250 gostincev iz vse Slovenije. Sodelovalo je tudi 35 pokroviteljev in razstavljavcev, ki so omogočili izvedbo strokovnega srečanja. V ospredju so bili aktualni problemi na področju gostinstva, ki sta jih uvodoma predstavila predsednik sekcije Mate Matjaž in podpredsednik sekcije Drago Delalut. Sledilo je predavanje Tomaža Bernika iz ZDOPS z naslovom »Kje iskati delavce in kako jih zaposliti«. Ob vse večjem pomenu socialnih medijev in njihovem vplivu na potencialne goste je bilo zanimivo tudi predavanje Rajke Lunič, znane strokovnjakinje na področju trženja, ki je udeležencem predstavila TripAdvisor in digitalni marketing za gostilne in restavracije. V glavnem odmoru so udeleženci lahko okušali in si ogledali predstavitve pokroviteljev in razstavljavcev.

Popoldan je sledila odmevna okrogla miza, ki je bila v znamenju italijanskih kuharjev z Michelinovimi zvezdicami, na kateri so sodelovali Fausto Arrighi (bivši direktor Michelinovega vodiča za Italijo), Emanuele Scarello (Agli Amici), Lorenzo Cogo (El Coq), Andrea Canton (La Primula), Vincenzo Guarino (Il Pievano), pridružila sta se jima tudi Tomaž Kavčič (Gostilna pri Lojzetu, Zemono) in Filip Matjaž (Gostilna Tomi). Zvečer so lahko njihove kuharske umetnine pokusiti na večerji v Gostilni Tomi, kjer se jim je v kuhinji pridružil še hišni kuhar Mišo Jović. Michelinovi kuharji so na okrogli mizi izpostavili zlasti pomen lokalnega sodelovanja in vpliv Michelinovih zvezdic na razvoj regije ter predstavili svoje zgodbe o uspehu. Popoldan je potekala slovesna podelitev nagrad za kakovost gostinske ponudbe in jubileje v poslovanju, ki jih podeljuje Sekcija za gostinstvo in turizem. Že na predvečer srečanja, so se člani udeležili zanimive večerje s strokovnim izobraževanjem na temo »Užitna divja hrana Slovenije«, ki sta jo vodila predavatelj Dario Cortese in kuhar Marko Pavčnik (Grad Tabor, Laško).

Strokovne naloge in informiranje

Sekcija je obveščala člane o novostih v reviji Obrtnik ter posredovala pomembnejše informacije območnim obrtno-podjetniškim zbornicam. Vzdrževala in dopolnjevala spletno stran sekcije ter spremljala novosti. Nudila je podporo članom pri strokovnih vprašanjih in se na povabilo udeležila regijskih sestankov gostincev.

Vsem članom sekcije smo posredovali informacijo kako se obračuna davek na dodano vrednost v dejavnosti gostinstva, pri prodaji menijev in prodaji kave skupaj z rogljičkom. Sekcija je člane obveščala o uveljavitvi nove tobačne zakonodaje.

Sekcija za gostinstvo in turizem je nasprotovala neobjektivnemu poročanju nekaterih medijev o nadzoru gostincev ter javni objavi izsledkov nadzora Uprave RS za varno hrano, veterinarstvo in varstvo rastlin in objave seznama gostincev. Vsem medijem je bilo poslano sporočilo za javnost z naslovom »Kdo želi v najvišji turistični sezoni slabo slovenskemu turizmu se sprašuje Sekcija za gostinstvo in turizem pri OZS«.Po mnenju sekcije se s takim pisanjem v nekaterih medijih nad gostinci prepogosto izvaja neupravičen medijski linč, ki jim povzroča nepopravljivo gospodarsko škodo. Sekcija meni, da je ustrezen nadzor potreben, vendar pa, da mora biti le ta izveden objektivno.

Upravni odbor Sekcije za gostinstvo in turizem je potrdil nov pravilnik o podeljevanju priznanj za kakovost gostinske ponudbe in jubileje v poslovanju.

Sekcija je svojim članom po ugodnejši ceni za člane OZS nudila prenovljene Smernice dobre higienske prakse in uporabe načel HACCP v gostinstvu, ki za gostince pomenijo poenostavitev, precejšnje zmanjšanje administrativnih obveznosti. Sekcija je pripravila dopolnitev smernic z novim obrazcem – vlogo za registracijo pri UVHVVR.

Člane sekcije je obveščala o aktualnih dogodkih ter jih pozivala, da posredujejo svoje pripombe, predloge, pobude glede aktualne problematike in načina zastopanja članov. Izvajala je aktivnosti za pridobivanje novih članov z informacijami po e-pošti, po telefonu in pri svetovanjih s povabilom v članstvo zbornice.

Promocija

Sekcija je sodelovala pri organizaciji in izvedbi Dnevov slovenskega turizma 2017 (DST) v Kranjski Gori/Planici, največjem in najpomembnejšem dogodku na področju turizma v Sloveniji. Na DST je sekcija gospe Mariji Čop iz Podkuma, podelila priznanje za življenjsko delo v gostinstvu in za promocijo kulinarike v Zagorju.

V okviru 10. strokovnega srečanja gostincev v Portorožu je sekcija v skladu s pravilnikom podelila priznanja za kakovost gostinske ponudbe, jubileje ter priznanje OZS.

V okviru strokovnega srečanja je potekala odmevna novinarska konferenca, kjer so predstavniki zbornice izpostavili problem toge delovne zakonodaje in pomanjkanje kadra ter obenem izrazili pričakovanje, da bi tudi v Sloveniji dobili prvo Michelinovo zvezdico. Michelinovi kuharji pa so izpostavili zlasti pomen lokalnega sodelovanja in vpliv Michelinovih zvezdic na razvoj regije.

Potencialnim članom je sekcija posredovala informacije o delu sekcije in jih povabila na strokovna izobraževanja ter srečanje gostincev.

Mednarodne aktivnosti

Predstavniki sekcije so se na povabilo udeležili srečanja Ceha gostinskih in turističnih delavcev Hrvaške. Nadaljevali so izmenjavo izkušenj in sodelovanje s sorodnimi združenji iz Hrvaške in Avstrije, saj imajo združenja podpisan tudi sporazum o medsebojnem sodelovanju področju gostinstva in turizma na območju Hrvaške, Avstrije in Slovenije.

Projekti

Pri projektu Gostilna Slovenija je sekcija nadaljevala s promocijo blagovne znamke in ponudbe njenih članov predvsem preko promocije sejmov na STO. Promocijski katalog skupine Gostilna Slovenija je preko STO in OOZ in posameznih članov posredovala na večino sejmov v Sloveniji in EU. Gostilna Slovenija in nekateri njeni najbolj aktivni člani so predstavili blagovno znamko in svojo ponudbo na različnih dogodkih in sejmih. Po prizadevanjih vodstva sekcije je bil projekt Gostilna Slovenija je vključen v programske dokumente STO za naprej ter strategijo turizma.

Sekcija sodeluje pri projektu SRIP turizem, kjer je predsednik sekcije tudi član upravnega odbora SRIP turizem.

Organi sekcij

Upravni odbor sekcije za gostinstvo in turizem se je v letu 2017 sestal na 5 sejah. Tekoče in nujne zadeve so se obravnavale tudi dopisno v luči večje racionalizacije in zmanjšanja stroškov.